Na osnovu člana 50 stav 11 Zakona o strancima ("Službeni list CG", broj 12/18), Ministarstvo unutrašnjih poslova, uz saglasnost Ministarstva nauke, donijelo je

Pravilnik o bližim uslovima i načinu izdavanja dozvole za privremeni boravak radi naučno-istraživačkog rada

Pravilnik je objavljen u "Službenom listu CG", br. 73/2018 od 19.11.2018. godine, a stupio je na snagu 27.11.2018.

Član 1

Ovim pravilnikom propisuju se bliži uslovi i način izdavanja dozvole za privremeni boravak radi naučno-istraživačkog rada (u daljem tekstu: dozvola).

Član 2

Izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.

Član 3

Zahtjev za izdavanje i produženje dozvole (u daljem tekstu: zahtjev) podnosi se na propisanom obrascu, u skladu sa propisom kojim se uređuje način izdavanja dozvola za privremeni boravak.

Član 4

Dokazom o posjedovanju sredstava za izdržavanje i dokazom o obezbijeđenom smještaju koji se prilažu uz zahtjev smatra se potvrda koju izdaje naučno-istraživačka ustanova ili ustanova visokog obrazovanja ili drugo pravno i fizičko lice sa kojim je stranac istraživač zaključio ugovor, kojom se obavezuje da će snositi troškove izdržavanja, boravka, smještaja i povratka stranca istraživača.

Član 5

Obrazac zahtjeva popunjava stranac istraživač ili, na njegov zahtjev, službenik ovlašćen za prijem zahtjeva.

Službenik iz stava 1 ovog člana unosi podatke iz zahtjeva u evidenciju o podnijetim zahtjevima, u prisustvu stranca istraživača.

Popunjeni obrazac zahtjeva službenik iz stava 1 ovog člana štampa i daje strancu istraživaču na uvid radi kontrole, izmjene ili dopune podataka i potpisivanja zahtjeva.

Član 6

Prilikom prijema zahtjeva utvrđuje se identitet stranca istraživača, da li je strana putna isprava, odnosno lična karta koju je izdao nadležni organ druge države kojom se dokazuje identitet važeća, da li stranac istraživač zakonito boravi u Crnoj Gori, da li ima izdatu vizu za duži boravak (viza D), da li je ustanova, odnosno pravno ili fizičko lice iz člana 4 ovog pravilnika upisano u Centralni registar privrednih subjekata i da li su uz zahtjev podneseni dokazi o ispunjenosti uslova za izdavanje dozvole.

Član 7

Ovaj pravilnik stupa na snagu osmog dana od dana objavljivanja u "Službenom listu Crne Gore".

